b'\n_START_ARTICLE_\nHudson Commodore\n_START_SECTION_\n1941\xc2\xa0m.\n_START_PARAGRAPH_\nCommodore ir Commodore Custom pirm\xc4\x85 kart\xc4\x85 pristatyti 1941\xc2\xa0m. Bazinis Commodore modelis tur\xc4\x97jo 3073\xc2\xa0mm rat\xc5\xb3 baz\xc4\x99, tuo tarpu kup\xc4\x97 k\xc4\x97bulo Commodore Custom tur\xc4\x97jo 3073\xc2\xa0mm rat\xc5\xb3 baz\xc4\x99, o sedanas\xc2\xa0\xe2\x80\x93 3251\xc2\xa0mm. Automobilyje buvo sumontuotas 6 cilindr\xc5\xb3 Hudson variklis, kurio darbinis t\xc5\xabris 3,3 l, o i\xc5\xa1vystoma galia\xc2\xa0\xe2\x80\x93 102 AG (76 kW) arba 8 cilindr\xc5\xb3 4,2 l variklis, kurio galia 128 AG (95 kW). Nuo gamybos prad\xc5\xbeios Commodore buvo laikomas did\xc5\xbeiausiu ir komforti\xc5\xa1kiausiu Hudson modeliu, kur\xc4\xaf sudar\xc4\x97 kup\xc4\x97, kabrioleto ir sedano k\xc4\x97bulai.\n_START_SECTION_\n1942\xc2\xa0m.\n_START_PARAGRAPH_\n1942\xc2\xa0m. Commodore buvo modernizuotas: atsirado dengtos \xc5\xa1onin\xc4\x97s paminos, naujos priekin\xc4\x97s grotel\xc4\x97s ir kiti nereik\xc5\xa1mingi pakeitimai. Buvo galima u\xc5\xbesakyti \xe2\x80\x9eDrive-Master\xe2\x80\x9c sistem\xc4\x85 su vakuuminiu sankabos stiprintuvu ir trimis darbiniais re\xc5\xbeimais: rankiniu, pusiau automatiniu ir automatiniu._NEWLINE_\xc5\xa0is modelis buvo gaminamas iki 1942\xc2\xa0m. sausio pabaigos, kai d\xc4\x97l JAV \xc4\xafstojimo \xc4\xaf Antr\xc4\x85j\xc4\xaf Pasaulin\xc4\xaf kar\xc4\x85, Hudson Motor Car Company prad\xc4\x97jo gaminti karin\xc4\x99 technik\xc4\x85.\n_START_SECTION_\n1946\xc2\xa0m.\n_START_PARAGRAPH_\nCivilini\xc5\xb3 automobili\xc5\xb3 gamyba buvo atnaujinta 1945\xc2\xa0m. rugpj\xc5\xab\xc4\x8dio 30 d. Kup\xc4\x97, sedano ir kabrioleto tipo k\xc4\x97bul\xc5\xb3 dizainas buvo grind\xc5\xbeiamas prie\xc5\xa1kariniais modeliais. Atlikti ne\xc5\xbeym\xc5\xabs kosmetiniai pakeitimai, tarp kuri\xc5\xb3 svarbiausiu tapo naujos radiatoriaus grotel\xc4\x97s\xc2\xa0\xe2\x80\x93 centrin\xc4\x97je dalyje nei\xc5\xa1sip\xc5\xabt\xc4\x99, kaip anks\xc4\x8diau, bet i\xc5\xa1lenktos \xc4\xaf vid\xc5\xb3._NEWLINE_Commodore ir Commodore Custom savo metu buvo gana konkurencingi tur\xc4\x97dami piln\xc4\x85 \xc4\xafrang\xc4\x85, kuri\xc4\x85 sudar\xc4\x97 dur\xc5\xb3 porankiai, dvigubas orinis signalas, stabd\xc5\xbei\xc5\xb3 \xc5\xbeibintai, pelenin\xc4\x97s, priekinio stiklo valytuvai, rakinama daiktad\xc4\x97\xc5\xbe\xc4\x97, kilimin\xc4\x97 danga, sandar\xc5\xabs priekiniai \xc5\xbeibintai, paauksuoti simboliai ant prietais\xc5\xb3 panel\xc4\x97s. Be to Commodore automobilyje buvo sumontuotos porolonin\xc4\x97s s\xc4\x97dyn\xc4\x97s (Hudson buvo pirmasis automobili\xc5\xb3 gamintojas montav\xc4\x99s porolonines s\xc4\x97dynes).\n_START_SECTION_\n1947\xc2\xa0m.\n_START_PARAGRAPH_\n1947\xc2\xa0m. Hudson Commodore Eight gamyba i\xc5\xa1augo nuo 8193 vienet\xc5\xb3, prie\xc5\xa1 tai buvusiais metais, iki 12 593 automobili\xc5\xb3.\n_START_SECTION_\n1948\xc2\xa0m.\n_START_PARAGRAPH_\n1947\xc2\xa0m. gruod\xc4\xaf Hudson Commodore tapo vienu i\xc5\xa1 pirm\xc5\xb3j\xc5\xb3 \xc5\xa1iuolaikinio dizaino automobili\xc5\xb3. 1948\xc2\xa0m. atidaroma nauja dukterin\xc4\x97 Hudson \xc4\xafmon\xc4\x97\xc2\xa0\xe2\x80\x93 \xe2\x80\x9eMonobuilt\xe2\x80\x9c, kuri automobilius gamino nauju \xe2\x80\x9estep-down\xe2\x80\x9c principu. Nauj\xc4\x85j\xc4\xaf dizain\xc4\x85 k\xc5\xabr\xc4\x97 Frenkas Springas ir Beti Te\xc4\x8der\xc2\xa0\xe2\x80\x93 pirmoji Amerikos moteris\xc2\xa0\xe2\x80\x93 automobili\xc5\xb3 dizainer\xc4\x97._NEWLINE_1948\xc2\xa0m. Commodore ir Commodore Custom tapo viena serija, \xc4\xaf kuri\xc4\x85 pagal pageidavim\xc4\x85 buvo galima sumontuoti 6 ar 8 cilindr\xc5\xb3 varikl\xc4\xaf. Hudson kaip ir anks\xc4\x8diau gal\xc4\x97jo pasi\xc5\xablyti daugyb\xc4\x99 papildom\xc5\xb3 funkcij\xc5\xb3. Sedan\xc5\xb3 interjeras buvo padarytas i\xc5\xa1 audinio, kabrioletuose i\xc5\xa1 odos. Buvo pagaminti 35 315 Commodore Eight automobiliai.\n_START_SECTION_\n1949\xc2\xa0m.\n_START_PARAGRAPH_\n1949\xc2\xa0m. Commodore linijoje atsirado dar prabangesnis modelis. Tam kad palengvint\xc5\xb3 nauj\xc5\xb3 modeli\xc5\xb3 projektavim\xc4\x85 ir gamyb\xc4\x85, Hudson gamino plastikinius naujojo Commodore Eight modelius ir br\xc4\x97\xc5\xbeinius.\n_START_SECTION_\n1950\xc2\xa0m.\n_START_PARAGRAPH_\nKitais metais automobilio dizaine buvo atlikti keli nereik\xc5\xa1mingi pakeitimai. Naujasis Custom Commodore kabrioletas buvo pristatytas 1950\xc2\xa0m. baland\xc5\xbeio viduryje.\n_START_SECTION_\n1951\xc2\xa0m.\n_START_PARAGRAPH_\n1951\xc2\xa0m. Hudson pristat\xc4\x97 nauj\xc4\x85 6 cilindr\xc5\xb3 varikl\xc4\xaf ir \xc4\xaf savo automobilius prad\xc4\x97jo montuoti General Motors sukurtas transmisijas \xe2\x80\x9eHydra-Matic\xe2\x80\x9c.\n_START_SECTION_\n1952\xc2\xa0m.\n_START_PARAGRAPH_\n1952\xc2\xa0m. Commodore serija i\xc5\xa1skirta \xc4\xaf Six series ir Eight series. Kuriamas naujas apdailos pakeitimas, bet 1952\xc2\xa0m. \xe2\x80\x9esteb-down\xe2\x80\x9c stilius stipriai paseno. Kompanijos prezidentas A. E. Baritas pasi\xc5\xablo plan\xc4\x85 gaminti ma\xc5\xbealitra\xc5\xbeius Jet serijos modelius._NEWLINE_1953\xc2\xa0m. prad\xc5\xbeioje gaminami tik Hudson Wasp ir Hudson Hornet, taip pat ma\xc5\xbealitra\xc5\xbeiai Jet.\n_START_SECTION_\n\xc5\xa0ou automobilis\n_START_PARAGRAPH_\n1954\xc2\xa0m. Hudson Motor Car Company susijungia su Nash ir American Motors Corporation (AMC). Pagrindin\xc4\x97s Hudson gamybos apimtys persikelia \xc4\xaf Keno\xc5\xa1\xc4\x85, Viskonsino valstijoje. 1955\xc2\xa0m. AMC pasira\xc5\xa1o kontrakt\xc4\x85 su Ri\xc4\x8dardu Arbibu, kuris suk\xc5\xabr\xc4\x97 unikal\xc5\xb3 \xe2\x80\x9eV-Line\xe2\x80\x9c stili\xc5\xb3, bet ir tai nepad\xc4\x97jo pritraukti nauj\xc5\xb3 pirk\xc4\x97j\xc5\xb3, tod\xc4\x97l 1955\xc2\xa0m. gamybos apimtys stipriai suma\xc5\xbe\xc4\x97jo._NEWLINE_Paskutiniais gyvavimo metais Hudson suma\xc5\xbeino savo modeli\xc5\xb3 kiek\xc4\xaf iki vienintelio Hudson Hornet, kuris buvo gaminamas dviej\xc5\xb3 modifikacij\xc5\xb3\xc2\xa0\xe2\x80\x93 Custom ir Super. Ta\xc4\x8diau 1957\xc2\xa0m. AMC pagamina vienintel\xc4\xaf Hudson Commodore \xc5\xa1ou automobil\xc4\xaf, kuris yra identi\xc5\xa1kas Hornet, bet su paauksuota apdaila ir specialiais apmu\xc5\xa1alais.'